Official Journal L 147 , 05/06/1997 P. 0001 - 0002



ÜHISMEEDE, 26. mai 1997, mille nõukogu võttis vastu Euroopa Liidu lepingu artikli K.3 alusel, pidades silmas avaliku korra ja turvalisuse alast koostööd (97/339/JSK) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli K.3 lõike 2 punkti b, võttes arvesse Madalmaade Kuningriigi algatust, pidades meeles, et vastavalt artikli K.1 lõikele 9 vaatlevad liikmesriigid politseikoostööd ühist huvi pakkuva küsimusena ning arvestades, et: lisaks varasematele algatustele eeskätt jalgpallihuligaansuse suhtes tuleks teha pingutusi avaliku korra ja turvalisuse alase koostöö laiendamiseks ning tugevdamiseks; tuleb kokku leppida üksikasjalikuma koostöö kohta suuremate sündmuste korral, s.o kohtumiste puhul, kus viibib suur hulk inimesi rohkem kui ühest liikmesriigist ja politseitöö peamine eesmärk on avaliku korra ja turvalisuse säilitamine ning kriminaalkuritegude vältimine; selliste kohtumiste hulka kuuluvad spordisündmused, rock-kontserdid, demonstratsioonid ja teetõketega protestikampaaniad, aga samuti võivad kõnealuse koostöö osa moodustada sellega seotud küsimused nagu inimeste ja vara valve ning kaitse; lisaks naaberliikmesriikidele võivad koostööga seotud olla ka liikmesriigid, mis ei asu naabruses, ja transiidiliikmesriigid; selles koostöös on oma roll teabevahetusel mitmesugustes liikmesriikides avalikku korda ja turvalisust ohustada võivate inimrühmade kohta, samuti kontaktametnike lähetamisel ning keskasutuste koostööl; käesolev ühismeede on kavandatud täiendama olemasolevaid kahe- ja mitmepoolseid kokkuleppeid ega piira tihedamat liikmesriikidevahelist koostööd, ON VASTU VÕTNUD KÄESOLEVA ÜHISMEETME: Artikkel 1 1. Liikmesriigid annavad kõnealustele liikmesriikidele taotluse põhjal või omaalgatuslikult keskasutuste kaudu teavet, kui märkimisväärsed rühmad, kes võivad ohustada avalikku korda ja turvalisust, reisivad üritustel osalemiseks teise liikmesriiki. Teave antakse võimalikult varajases etapis kõigile kõnealustele liikmesriikidele hoolimata sellest, kas nad on naaberliikmesriigid, kaasa arvatud transiidiliikmesriikidele. 2. Teave sisaldab järgmisi võimalikult täielikke üksikasju: a) kõnealune rühm: - üldine kooseis, - rühma iseloom (kas on agressiivne, kas võib tekitada häireid); b) kavandatavad marsruudid ja peatuskohad; c) transpordivahendid; d) kogu muu asjakohane teave; e) teabe usaldusväärsus. Teabe andmisel tuleb järgida siseriiklikku õigust. Artikkel 2 1. Liikmesriigid võivad ajutiselt lähetada kontaktametnikke teistesse liikmesriikidesse, kes seda taotlevad. Kontaktametnike roll on nõustav ja abistav. Neil ei ole volitusi ja nad on relvastamata. Nad annavad teavet ja täidavad kohustusi vastavalt oma koduliikmesriigi juhenditele ja suunistele liikmesriigilt, kuhu nad on lähetatud. Vastuvõtjaliikmesriik tagab kontaktametnike kaitse. 2. Vastuvõtjaliikmesriigi pädevad asutused määravad kindlaks kontaktametnike tegevuse. Kontaktametnikelt nõutakse pädevate asutuste suuniste järgimist. Artikkel 3 Liikmesriikidevahelise koostöö edendamiseks pädevate keskasutuste kaudu võetakse ette järgmist: a) igal kevadel korraldab eesistujariik avaliku korra ja turvalisuse eest vastutavate keskasutuste juhtide kohtumise ühist huvi pakkuvate küsimuste arutamiseks; b) keskasutusi puudutavaid üksikasju ajakohastatakse igal kevadel eesistujariigi kaudu (vt lisa). Keskasutused teatavad üksteisele kõigist vahepeal toimunud muudatustest; c) üksteise organisatsioonide parema tundmaõppimise huvides ergutavad keskasutuste juhid oma personali korraldama harjutusi, vahetusi ning õppelähetusi. Artikkel 4 Käesolev ühismeede avaldatakse Euroopa Ühenduste Teatajas. Käesolev ühismeede jõustub järgmisel päeval pärast selle avaldamise kuupäeva. Brüssel, 26. mai 1997 Nõukogu nimel eesistuja W. SORGDRAGER LISA Keskasutused edastavad üksteisele igal aastal või muutuste korral sagedamini järgmised üksikasjad. Liikmesriik: Keskasutuse nimi: Asutuse nimi (nt ministeerium): Aadress: Telefon(id): Faks(id): E-posti aadress: Kontaktametnik: Kontaktisikute nimed: Keeled, mida isikud valdavad (lisaks riigikeel(t)ele):